Timbroù Barcelona

Gant ti-kêr Barcelona, anezhi kêr-benn Katalonia e oa bet embannet timbroù etre 1929 ha 1945. An nep a felle dezhañ/dezhi kas ul lizher a ranke pegañ e-kichen hini Spagn un timbr lec’hel a gouste 5 santim alies.

Kroget e voe e 1929 gant ur rummad timbroù a vrude Diskouezadeg Etrebroadel Barcelona (Exposició Internacional de Barcelona). Dreistmoullet e voe e 1931 gant ar ger REPUBLICA dindan stummoù disheñvel, pa voe diskaret ar roue Alfonso XIII. Enoret e voe ar Republik c’hoazh e 1936 pa voe dreistmoullet timbroù kent gant skeudenn penn ur vaouez o vezañ alegorienn ar republik, en arvar e 1936.

AYUNTAMIENTO DE BARCELONA (=Ti-kêr Barcelona) a lenner dindan skeudenn an timbroù tra ma veze moullet un niverenn war an tu a-dreñv. Ne voe ket liesseurt-tre danvez an timbroù avat : an ti-kêr, Itron-Varia La Mercè, foar Barcelona 1936, skoed-ardamez Barcelona, 450vet deiz-ha-bloaz donedigezh Kristol Goulm da vBarcelona. Pa voe nullet ar frankiz da embann timbroù e 1945 e voe savet unan gant tres kement timbr a oa bet moullet gant an ti-kêr etre 1929 ha 1945.

80 timbr a vez sellet outo evel gwirion, da lavaret eo savet war atiz un aotrouniezh bennak hag implijet gant pep hini dre servij ar Postoù. A-hed an amzer ez eus bet embannet pegsunioù dindan anv Barcelona (ha Katalonia) avat.

 Pennadoù kar 
Timbroù Katalonia
Timbroù Spagn

Barcelona, Timbroù
Rummad:Barcelona